ไทยพาณิชย์กวาดสินเชื่อปีนี้อู้ฟู่15%
ไทยพาณิชย์ปรับเป้าสินเชื่อขึ้นมาเป็น 15% หลังไตรมาสแรกขยายตัวแบบอู้ฟู่
21 ส.ค. 2554

ไทยพาณิชย์ปรับเป้าสินเชื่อขึ้นมาเป็น 15% หลังไตรมาสแรกขยายตัวแบบอู้ฟู่ 
นางกรรณิกา ชลิตอาภรณ์ กรรมการผู้จัดการใหญ่ ธนาคารไทยพาณิชย์ กล่าวว่า เชื่อว่าปีนี้ธนาคารจะปล่อยสินเชื่อได้ไม่ต่ำกว่า 15% จากเป้าหมายสินเชื่อเดิมที่วางไว้ 10-12% เนื่องจากไตรมาสแรกธนาคารปล่อยสินเชื่อได้ 20.1% โดยขยายตัวในแทบทุกกลุ่ม ทั้งลูกค้ารายใหญ่ รายกลาง และรายย่อย ประกอบกับฐานสินเชื่อในช่วงเดียวกันของปีก่อนอยู่ในระดับต่ำ ขณะที่สินเชื่อทั้งระบบน่าจะโตได้ 8-10%
นางกรรณิกา กล่าวว่า ส่วนต่างอัตราดอกเบี้ยรับสุทธิ (NIM) ในไตรมาสแรกลดมาอยู่ที่ 3.14% จากปีก่อนอยู่ที่ 3.2% โดยในปีนี้ตั้งเป้าว่าจะไม่ให้ต่ำกว่า 3.2% ซึ่งการปรับตัวลดลงเป็นเพราะการแข่งขันดอกเบี้ยที่รุนแรงของระบบ แม้ดอกเบี้ยเงินกู้จะปรับขึ้น แต่ดอกเบี้ยเงินฝากก็มีการปรับขึ้นด้วย ทำให้ต้นทุนเพิ่มขึ้น และเชื่อว่าระยะยาวรายได้ดอกเบี้ยจะลดลง เพราะตลาดมีการแข่งขันกันสูง
“ปีนี้เก่งสุดก็อยู่ที่ 3.2% เท่ากับปีก่อน ไตรมาสแรกรายได้ดอกเบี้ยรับสุทธิลดลงทั้ง 3 กลุ่ม ซึ่งเป็นกันทั้งตลาด เพราะเงินฝากมีการแข่งขันสูง” นางกรรณิกา กล่าว
นางกรรณิกา กล่าวว่า ธนาคารต้องการขยับรายได้ที่ไม่ใช่ดอกเบี้ยให้มากกว่า 45% จากปัจจุบัน 40% เศษ โดยจะขยายไปยังลูกค้าขนาดใหญ่และเอสเอ็มอี ไม่ได้เพิ่มเฉพาะลูกค้ารายย่อยเท่านั้น โดยไตรมาสแรกรายได้ที่ไม่ใช่ดอกเบี้ยขยายตัว 105% จาก 17.7%